Michael, Dei gratia Senonensis archiepiscopus, omnibus has litteras videntibus in Domino salutem. Notum fieri volumus quod dilectus nobis filius in Christo, Deinbertus Carnifex, Senonensis, debet abbati et conventui Sancte-Columbe Senonensis, de crota de Gron et de porprisia contigua sex denarios de censu ad festum Sancte-Crucis, annuatim reddendos; et de orto inter aquam et caminum, sex denarios; et de terra que fuit defuncti Galteri Gaagne, cujus caput terminatur ad nemus de Rari, decem et octo denarios; et de terra de Mauni, decem et octo denarios; et de terra que fuit Milonis Boguerau pratis contigua, quatuor denarios et obolum, et de terra contigua semite de Chaleci, quatuor denarios. Concessit etiam idem Deinbertus, uxore sua Adelina et filiis suis, videlicet, Hugone, Salone, Gilone, Hugone, clerico, Johanne, Guillermo, Heloyssa, Elisabeth, Lorella, Sibilla, Priosa, Heloissa, Ansenna, laudantibus et assensum prebentibus prenotatis abbati et conventui Sancte-Columbe, pro injuriis quas de jamdicto censu eis irrogaverat: in terra de Crollepie, quatuor solidos de censu et decimam; et in terra que est contigua prato Hellebaudi, militis, duo solidos de censu et decimam; et in terra Tionis, prepositi Senonensis, que est ultra pontem des Escuiers cujus caput terminatur ad Yonam, duodecim denarios de censu et decimam; et in vinea Petri Dorbeth, que sita est apud Rencenaus quatuor denarios de censu, et in vinea que est ante suum torcular de Gron quam Sibilla, filia ejus, tenet, duo denarios de censu; et in terra de Vaudedai quatuor denarios; et in dicto torculari de Gron et in clauso contiguo et in hoc quod homines tenebant ab ipso, sex denarios de censu in unoquoque arpento, et decimam, videlicet de modio vini unum sextarium, et omnem inde justitiam, et tam ipse Deinbertus quam illi qui ab eo tenebunt censum et decimam, abbati et conventui Sancte-Columbe ad jam dictum festum annuatim persolvent. Quod ut imposterum nulla calumpnia possit infirmari, presentem cartam notari fecimus et sigilli nostri impressione communiri. Actum publice, Senonis, anno incarnati Verbi Mº Cº nonagesimo septimo.